กรุงศรีออโต้ประกาศยึด‘จำนำรถ’
กรุงศรี ออโต้ คึก สินเชื่อ &#8220;คาร์ ฟอร์ แคช&#8221; โต 20% ดันยอดปล่อยกู้ใหม่ 9.7 หมื่นล้าน
6 พ.ย. 2555

กรุงศรี ออโต้ คึก สินเชื่อ “คาร์ ฟอร์ แคช” โต 20% ดันยอดปล่อยกู้ใหม่ 9.7 หมื่นล้าน
นางชูศรี แพทย์เจริญ ผู้ช่วยกรรมการผู้จัดการใหญ่ สายงานตลาดและวางแผนกลยุทธ์ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า ในช่วง 3 ไตรมาสที่ผ่านมา สินเชื่อใหม่ของ คาร์ ฟอร์ แคช หรือสินเชื่อจำนำทะเบียนรถของกรุงศรี ออโต้ สามารถขยายตัวได้ถึง 20% สูงกว่าอัตราเติบโตโดยรวมของตลาดสินเชื่อจำนำทะเบียนรถที่เติบโตอยู่ 10% 
ทั้งนี้ จึงเป็นปัจจัยสำคัญที่ทำให้ผลประกอบการธุรกิจโดยรวมของกรุงศรี ออโต้ ช่วง 9 เดือนที่ผ่านมา สามารถปล่อยสินเชื่อใหม่ได้ถึง 9.7 หมื่นล้านบาท สูงขึ้น 25% เมื่อเปรียบเทียบกับช่วงเวลาเดียวกันของปีที่ผ่านมา และปล่อยสินเชื่อรวมอยู่ที่ 1.82 แสนล้านบาท สูงกว่าเป้าที่ตั้งไว้เช่นกัน 
อย่างไรก็ตาม เพื่อเป็นการกระตุ้นตลาดในช่วงส่งท้ายของปีนี้ บริษัทจึงได้มีการจัดแคมเปญเพื่อเป็นโบนัสพิเศษสำหรับผู้บริโภคที่ต้องการเสริมสภาพคล่องทางการเงิน หรือต้องการเงินก้อนมาใช้จ่ายสำหรับช่วงปลายปี โดยยังเน้นกลยุทธ์ให้วงเงินสินเชื่อเต็ม 100% ของราคาประเมินรถ และให้สินเชื่อโดยไม่ต้องมีผู้ค้ำประกัน 
“เราคาดว่าด้วยอัตราดอกเบี้ยของ คาร์ ฟอร์ แคช ที่เริ่มต้น 3.18% ต่อปี บวกกับแคมเปญพิเศษที่ออกมาจะช่วยขยายตลาดและกระตุ้นยอดสินเชื่อใหม่ของ คาร์ ฟอร์ แคช ให้ปีนี้ปล่อยสินเชื่อได้ถึง 2.4 หมื่นล้านบาท สูงกว่าเป้าหมายที่ตั้งไว้ต้นปี 22% ส่งผลให้กรุงศรี ออโต้ ยังครองส่วนแบ่งการตลาดเป็นอันดับ 1 ในตลาดสินเชื่อจำนำทะเบียนรถ โดยคงสัดส่วนไม่น้อยกว่า 40% และมีเป้าหมายเป็นผู้นำตลาดต่อไปให้ได้” นางชูศรี กล่าว
ทั้งนี้ ล่าสุดบริษัทได้เปิดตัวแคมเปญใหม่ด้วยการแจกสร้อยคอทองคำ “คาร์ ฟอร์ แคช ได้เงิน ลุ้นทอง” ให้กับลูกค้าที่สมัครสินเชื่อ คาร์ ฟอร์ แคช และได้รับอนุมัติตั้งแต่ 1 พ.ย.-28 ธ.ค.นี้